

**REPUBLIKA HRVATSKA**

**PRIMORSKO-GORANSKA ŽUPANIJA**

**Delnice_(grb)GRAD DELNICE**

**Gradonačelnik**

**KLASA: 081-02/23-01/01**

**URBROJ: 2170-6-20-24-1**

Delnice, 29.03.2024. godine

**IZVJEŠĆE GRADONAČELNICE ZA RAZDOBLJE**

**od 1. srpnja do 31. prosinca 2023. godine**

Poštovana predsjednice Gradskog vijeća Grada Delnica, poštovane vijećnice i vijećnici, člankom 58. Statuta Grada Delnica propisana je obveza da gradonačelnik dva puta godišnje podnosi izvješće o svom radu. U svom izvješću želim Vas kroz sažeti prikaz upoznati sa dosadašnjim radom ističući one najvažnije aktivnosti. Izvještaj je sastavljen za period od 01. srpnja do 31.prosinca 2023. godine.

U srpnju je koordinacija načelnika i gradonačelnika prešla u obavezu Grada Delnica. Održano je sedam koordinacija na kojima se razgovaralo o temama važnim za Gorski kotar. Na sjednicama je raspravljano o više od trideset tema. Za jedinice lokalne samouprave najvažnije su bile financiranje zimske službe, koja je od početnih 10% ili 26.368,900 eura nakon više sastanaka i upita u nadležno Ministarstvo osigurana u visini 348.211,11 eura i isplaćena 28.12.2023. Predstavljen nam je Goranski Medun. Revidiran je katalog investicija koji je izradila Regionalna razvojna agencija Prigoda. Dogovoreno je sufinanciranje novog vozila za HGSS od strane svih JLS Gorskog kotara. Raspravljali smo o razlikama na dodatke plaćama učiteljima koji nisu jednaki na području svih škola brdsko-planinskih područja, pa tako niti na području cijelog Gorskog kotara. Neki imaju dodatak, a neki ne, što se nije promijenilo do kraja izvještajnog razdoblja. Također odrađen je niz sastanaka i razgovora o mogućnosti plinifikacije Gorskog kotara. Prvi korak bi bila izrada studije isplativosti, a nakon toga bi PGŽ trebala raspisati natječaj za koncesiju, ukoliko bude dovoljan broj zainteresiranih da se postupak pokrene.

U Fužinama je održan sastanak sa Županom Primorsko-goranske županije na temu zdravstva u Gorskom kotaru. Liječnika po pojedinim specijalizacijama nema dovoljno, mnogi liječnici opće prakse planiraju mirovinu u narednih nekoliko godina, u Domu zdravlja nema oftalmologa, a na samom sastanku je nova ravnateljica Doma zdravlja PGŽ obećala pomoć i rješenja kroz sustav Doma zdravlja te zamolila i načelnike i gradonačelnike aktivno uključivanje u rješenje ovih problema. Zgrada Doma zdravlja u Delnicama za obnovu fasade kandidirat će se na natječaj za sufinanciranje energetske obnove. Također se unutar same zgrade planira Dom za starije koji bi trebao biti u funkciji do sredine 2024. godine. Na sastanku s nadležnom pročelnicom gospođom Dragicom Marač dobila sam informaciju da bi u sklopu ove investicije trebalo biti otvoreno novih 15-ak radnih mjesta za oko 30 korisnika. Za ovu investiciju jedan od pokazatelja je i lista čekanja na mjesto u Domu Kantrida gdje je znatan broj gorana na listi čekanja. Neki od njih svoje mjesto nikada ne dočekaju, nažalost.

U srpnju su započeli pregovori s nadležnim sindikatom o povećanju osnovice plaća za Javnu vatrogasnu postrojbu. S obzirom na nove izmjene koje uvodi Vlada RH, a koje uvijek imaju negativnu konotaciju prema JLS – ima, nastavak pregovora se prolongirao za jesen. Također je održan sastanak u Ministarstvu financija po ovoj temi jer, iako je Grad Delnice osnivač, najvećim dijelom Javne vatrogasne postrojbe financiraju se od strane države. Aktima koji obvezuju JLS-e da povećaju sredstva za plaće vatrogasaca dovodi se u pitanje funkcioniranje gradova i općina koje iz svojih proračuna moraju osigurati dodatna sredstva, plaće vatrogasaca izlaze iz okvira i razine službenika, pa se događaju paradoksi da službenici i načelnici imaju manje plaće od vatrogasaca. Iako je povećanje plaća vatrogascima nužno i neophodno, naročito kada se uspoređuju s plaćama u vatrogastvu u ostalim državnim tvrtkama, no ukoliko sredstava nema, ili se ovim načinom narušava ravnopravnost kompletnih sustava JLS-a jer primjerice pročelnici imaju manju plaću od vatrogasaca, događa se odljev visokoobrazovanih djelatnika i proračuni se dovode u neravnotežu što ulazi u mjerodavnost Ministarstva financija. U Ministarstvu su nam rekli da traže rješenja i za ove paradokse. Ako je pročelnik ili službenik nadležan za kvalitetan rad službi, mora biti u jednakom razredu plaća kao i zapovjednik JVP-a, a to ne može biti jer je limit za plaće u Upravnim odjelima plaća gradonačelnika, regulirana drugim zakonom. Time se službenike stavlja u nepovoljan položaj u odnosu na vatrogasce, odgajatelje, učitelje, djelatnike ustanova i ostalih javnih službi čije plaće se vežu za državne službenike, dok službenici u lokalnoj samoupravi ostaju u nepovoljnom položaju zbog činjenice da nisu usuglašeni svi zakonodavni akti koji reguliraju ovu tematiku.

Održan je sastanak sa Udrugom antifašista Grada Delnica na kojem je dogovoreno da će nam obrazložiti i definirati svoj stav o nekretnini Praprot koja već godinama stoji zapuštena, a za nju postoje potencijalni investitori. O spomenicima i ostalim spomen obilježjima razgovaralo se na način da se kroz naredni period godišnje obnovi bar dio spomenika kako ne bi u potpunosti propali. Predloženo je da se od eventualne prodaje Praprota sredstva ulože u obnovu spomenika.

Natječaj za Izdavaštvo Grada Delnica je i ove godine urodio novim književnim ostvarenjima u čijem nastajanju sudjeluje i podupire ga Grad Delnice.

Održan je sastanak sa predstavnikom Energy Pelletsa vezano uz buku, prašinu i urednost prostora same tvornice. Zatraženo je pisano očitovanje po pitanju zaprimljenih prigovora građana. Dio vezan uz separator i oborinsku odvodnju tvrtka je poduzela i riješila do kraja izvještajnog razdoblja. Dio vezan uz buku se u izvještajnom razdoblju smanjio uslijed nekih od aktivnosti i pozitivnih odgovora sa strane tvornice, a prašina i krug tvornice i dalje su otvorena tema. Dio koji se odnosi na ogradu pokušati će riješiti Grad jer se u projektu ceste nalazi i ograda-barijera koja bi trebala biti vizualna i zvučna zaštita.

Tijekom ljeta, a na zahtjev Dječjeg vrtića Hlojkica nakon dugih pregovora i mnogih poduzetih radnji napokon je od strane Primorsko-goranske županije dobiveno rješenje za korištenje prostorije u vlasništvu O.Š. Ivana Gorana Kovačića za dodatnu vrtićku skupinu. Školski odbor je dao suglasnost no Osnovna škola u Delnicama nije imala uporabnu dozvolu. Grad je platio 14.850,00 eura za projektnu dokumentaciju i prvu ratu legalizacije od 3.792,89 eura kako bi se dobila uporabna dozvola iako nismo osnivač Škole, a sve kako bi djeca mogla krenuti u novu vrtićku skupinu. Škola bi trebala ostatak iznosa platiti u 60 obroka. Jednako tako za preuređenje školskog prostora u potkrovlju Grad Delnice je osigurao i sredstva za plaćanje PDV-a prema izvođaču radova od strane Škole.

Odrađen je niz sastanaka s nacionalnim Lovačkim savezom i Lovačkim savezom Primorsko goranske županije zbog organizacije Rika festa. Ovo natjecanje i cijela manifestacija bila je ujedno i državno prvenstvo. Sama manifestacija trajala je dva dana, natjecatelji i posjetitelji su došli i iz nekoliko okolnih država. Rika fest, sada već međunarodno priznata manifestacija, poprimila je obilježje top manifestacije Grada Delnica na kojem možemo očekivati sve veći broj natjecatelja i sudionika. U 2023. godini, osim natjecanja u rici, dio manifestacije bili su i natjecanje zborova i rogista te kinološka izložba lovačkih pasa.

Posjetilo nas je nekoliko saborskih zastupnika s kojima smo raspravljali o problematici brdsko planinskih područja, zakonodavnom okviru i aktivnostima koje uključuju bolje uvjete za stanovnike Gorskog kotara.

Održan je Balkan biatlon kup na strelištu Drgomalj za koji sam nizom sastanaka u MORH-u osigurala nastavak korištenja samog strelišta i temeljem kojih je potpisan sporazum o korištenju.

Održana je primopredaja novog interventnog vatrogasnog vozila koje je nabavljeno uz sufinanciranje PGŽ-a. Grad Delnice osigurao je 13.272,28 eura za nabavku istog te je Grad Delnice osigurao sredstva za otplatu glavnice i kamata leasinga za automobil.

U Ministarstvu poljoprivrede održan je sastanak na kojem se pokušao riješiti problem imovinsko-pravnih odnosa kako bismo mogli dobiti građevinsku dozvolu za rekonstrukciju mosta u Čednju. U narednom izvještajnom razdoblju očekujemo da će građevinska dozvola biti izdana i da će započeti postupak nabave za izvođenje radova i sami radovi u suradnji sa Hrvatskim vodama.

Uručeni su ugovori nakon provedenog natječaja za financiranje turizma na području Grada Delnica za ukupno 17 korisnika.

Uručeni su ugovori za bespovratne potpore poduzetnicima po Programu poticanja i razvoja poduzetništva na području Grada Delnica u ukupnom iznosu od 25.700,00 eura.

U O.Š. F.K.Frankopana je započela cjelodnevna nastava. Iako je to najmanja škola u RH jedina je u našoj županiji krenula u program cjelodnevne nastave. Grad Delnice pomaže program kroz sufinanciranje obroka jer je iznos predviđen za obroke ne pokriva sve troškove, a kako bi prehrana bila kvalitetna i adekvatna.

U Hrvatskim vodama u Zagrebu održan je sastanak po temi druge švicarske darovnice u koju ulazi ponovno Gorski kotar. Po izrađenoj studiji isplativosti odrediti će se u koja naselja ide realizacija darovnice. Moj prijedlog na sastanku, na kojem su bili prisutni svi relevantni predstavnici, bio je da se onim dijelovima Gorskog kotara koji neće ući u darovnicu kroz projekt švicaraca financira barem projektna dokumentacija kako bismo samostalnom aplikacijom na dostupne fondove mogli realizirati kompletno uređenje vodovodne mreže. Isto tako pitala sam kako je moguće da Nacionalni park Risnjak nije prepoznat kao nužno područje za investiciju u prvoj darovnici. Na to pitanje nisam dobila zadovoljavajući odgovor.

U Plešcima je zaustavljen rad vrtića te je na prijedlog župnika i roditelja održan sastanak s upitom kako bi Grad Delnice mogao pomoći roditeljima, posebice roditeljima i djeci iz Hrvatskog i područja koje pripada Gradu Delnice. Na sastanku je izloženo nekoliko prijedloga kako je moguće situaciju riješiti. Roditelji su rekli da će pokušati na sve načine pokrenuti vrtić, što se i u konačnici dogodilo. Grad Delnice sufinancira polaznike vrtića Bubamara Čabar koji su sa područja Hrvatskog i zbog udaljenosti od Hlojkice i radnih mjesta roditelja.

Obilježena je 70. obljetnica Nacionalnog parka Risnjak uz prigodan program kao i aktivnosti i nazočnost uzvanika koji su doprinijeli razvoju i opstanku Parka.

U Državnoj geodetskoj upravi održano je nekoliko sastanka na kojima je dogovoreno da Delnice uđu u državni program katastarske izmjere. Krajem izvještajnog razdoblja Vlada Republike Hrvatske usvojila je program kojim su Delnice po prvi puta ušle u nacionalni program izmjere i on će započeti u 2024. godini.

Svečanim otvorenjem vježbališta u ulici Bana Josipa Jelačića uz sredstva Hrvatske lutrije koja smo ostvarili na natječaju oplemenili smo prostor dječjeg igrališta dodatnim sadržajima za vježbanje na otvorenom.

Kroz sastanke u Ministarstvu obrazovanja i znanosti te posjet udruzi Murid započeo je proces stvaranja tima za ranu podršku djetetu u Dječjem vrtiću Hlojkica. S obzirom na manjak radne snage i stručnih suradnika morat ćemo pronaći način kako zadržati i privući radnu snagu ovog kadra.

Održan je sastanak sa predstavnicima Romske nacionalne manjine i saborskim zastupnikom Veljkom Kajtazijem po pitanju zapošljavanja i pomoći Romima na području Grada Delnica. Naglasila sam na sastanku da je za ostvarenje pomoći od strane Grada potrebna potvrda Zavoda za zapošljavanje da su nezaposleni i da je potrebno odraditi društveno koristan rad. Od strane romske zajednice zatraženo je sufinanciranje i poticanje programa prekvalifikcije i dodatnog obrazovanja.

Obilježeno je 40 godina Gradskog društva Crvenog križa Grada Delnica izložbom Zlatna kora i prigodnim programom.

Održan je Okrugli stol u Brodu na Kupi na temu poplava i mogućnosti sanacije i čišćenje korita rijeke Kupe. Od strane Grada Delnica i JLS-a i načelnica sa slovenske strane rijeke Kupe poslan je dopis svim nadležnim ustanovama i institucijama da se što prije krene sa sanacijom i čišćenjem korita. Do kraja izvještajnog razdoblja nismo zaprimili službeni odgovor.

Potpisan je Kolektivni ugovor sa sindikatom Dječjeg vrtića Hlojkica kojim se izjednačavaju prava sa državnim standardom.

Održana je 11. po redu Delnička adventska bajka. Brojni posjetitelji i mediji imali su samo riječi pohvale bez obzira na željezničku nesreću koja se dogodila usred manifestacije i loše vremenske prilike.

Više puta sam sudjelovala u televizijskim i radio emisijama kao i intervjuima s novinarima i „kavi s gradonačelnicom“, sudjelovala u pripremi Goranskog Novog lista i ostalim medijskim potrebama.

Sudjelovala sam na obilježavanjima svih protokolom navedenih datuma.

U drugoj polovici godine prijavili smo 5 projekata:

Izrada tehničke dokumentacije potrebne za uređenje interijera postojećeg prostora Kluba 138. brigade HV – Goranski risovi na javni poziv Primorsko – goranske županije i ostvarili potporu u iznosu od 10.000,00 eura dok je ukupna vrijednost izrade dokumentacije iznosila 11.600,00 eura.

Kod Ministarstva kulture i medija ostvarili smo potporu po dva programa: Programu gradnje, rekonstrukcije i opremanja kulturne infrastrukture za 2024. godinu za zamjenu krova na Radničkom domu u iznosu od 15.000,00 eura te po Programu zaštite i očuvanja nepokretnih kulturnih dobara iznos od 30.000,00 eura za zamjenu krovne šindre na Kući Rački.

U dva navrata prijavljivana je izrada tehničke dokumentacije na području naseljenom Romima međutim nismo ostvarili potporu zbog premalog postotka Roma u ukupnom stanovništvu.

Gradonačelnica Grada Delnica

Katarina Mihelčić, dipl.ing.agr.